

*Pranešimas žiniasklaidai*

*2025 07 14*

**UAB Merko statyba žengia į Latvijos rinką – statys vėjo jėgaines**

**PS „MB.MS“ – jungtinės veiklos įmonė, įsteigta UAB Merko statyba ir SIA Merko Būve (AS Merko Ehitus grupės dukterinių įmonių) bei SIA WPR 2, – pasirašė rangos sutartį dėl vėjo jėgainių parko statybos Latvijoje, Smiltenės rajone. Sutarties vertė – daugiau kaip 30 mln. eurų.**

Pagal šią sutartį bus įrengti 16 vėjo jėgainių pamatai, nutiesti elektros kabeliai bei pastatyti vidaus keliai. Darbus planuojama baigti 2027 metų antrą ketvirtį.

„UAB Merko statyba yra pripažinta pirmaujančia įmone Lietuvoje pagal įrengtų vėjo jėgainių pamatų skaičių. Esame subūrę specializuotą profesionalų komandą, dirbančią šiame sektoriuje, jau įrengėme daugiau nei 220 vėjo jėgainių pamatų. Ši patirtis leidžia sėkmingai įgyvendinti vėjo jėgainių projektus ne tik Lietuvoje, bet ir kitose Baltijos šalyse“, – sako Saulius Putrimas, MERKO Lietuvoje vadovas.

**Lietuva – Baltijos šalių lyderė**

Lietuvos energetikos agentūros 2024 metų ataskaitoje teigiama, kad pernai Lietuvoje pasiektas aukščiausias vietinės elektros generacijos lygis nuo 2009 metų – pasigaminta 63 proc. suvartotos elektros energijos. Šį augimą daugiausia lėmė padidėjusi saulės ir vėjo elektrinių gamyba.

2024 metais Lietuvoje net 70 proc. elektros energijos buvo pagaminta iš saulės, vėjo ir vandens. Ypač sparčiai daugėja vėjo jėgainių – per 20 metų Lietuva tapo Baltijos regiono lydere šioje srityje. Per 2024 metus naujų vėjo elektrinių įrengta 82 proc. (231 MW) daugiau nei 2023-aisiais. Viena iš pagrindinių šio sektoriaus augimo varomųjų jėgų yra investicijos į naujus vėjo parkus, pagaminančius vis daugiau atsinaujinančios energijos ir taip užtikrinančios Lietuvos energetinę nepriklausomybę.

Šiuo metu Lietuvoje veikiančių vėjo elektrinių bendra galia siekia 1 740 MW – tai yra beveik 3 kartus daugiau nei Latvijoje ir Estijoje kartu sudėjus.

„Atsinaujinančios energetikos projektų plėtra Lietuvoje – realus ir įkvepiantis pavyzdys mūsų kaimynams latviams, neabejotinai padrąsinantis imtis ambicingų projektų savo šalyje.  Džiaugiamės, kad galime padėti jiems realizuoti šiuos projektus. MERKO komandos patirtis ir žinios leis parinkti tinkamus sprendimus ir sutaupyti daug brangaus laiko, kuris ypač svarbus statant vėjo jėgainių parkus“, – komentuoja situaciją S. Putrimas.

**MERKO darbų sąraše – 17 vėjo jėgainių parkų**

Prie Lietuvos energetinės nepriklausomybės siekio daug prisidėjo ir MERKO Lietuvoje, per pastarąjį dešimtmetį įgyvendinusi 17 vėjo jėgainių parkų projektų. Darbų apimtis šiuose objektuose labai skiriasi – vienuose buvo tik liejami pamatai, kituose atliekami pilnos apimties vėjo jėgainių parko statybos (BoP scope) darbai, kai be pamatų dar paruošiama ir visa reikalinga infrastruktūra vėjo turbinoms montuoti – drenažas, keliai, elektros tinklai, sutvarkoma reikalinga dokumentacija.

Pastaraisiais metais atsinaujinančios energetikos infrastruktūros projektų plėtra tapo viena pagrindinių MERKO rangos darbų kryptimi. Pirmas parkas, prie kurio prisidėjo MERKO Lietuvoje komanda, buvo 24 vėjo jėgainių pamatų įrengimas Šilutės rajone, kurio statybos sutartis pasirašyta 2015 m. liepos 10 d.

„Jau tada buvo akivaizdu, kokia Lietuvai labai svarbi energetinė nepriklausomybė, kad reikia sparčiai vystyti šią sritį, tad norėjome savo darbu prie to prisidėti. Iš kitos pusės – supratome, kad tai bus perspektyvi verslo niša, kad profesionalios šios srities paslaugos gali būti naudingos plečiant darbų spektrą, ieškant naujų užsakovų“, – komentavo sprendimą imtis vėjo parko įrengimo darbų S. Putrimas.

Šiuo metu MERKO įgyvendina septynis vėjo jėgainių statybų projektus.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse veikiančios grupės apyvarta 2024 metais buvo 539 mln. eurų, grupėje dirbo 605 darbuotojai.*

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)